奉和魯望秋日遣懷次韻
作者：皮日休
朝代：唐

paragraphs: 高蹈爲時背，幽懷是事兼。
神仙君可致，江海我能淹。
共守庚申夜，同看乙巳占。
藥囊除紫蠹，丹竈拂紅鹽。
與物深無競，於生亦太廉。
鴻災因足警，魚禍爲稀潛。
筆硯秋光洗，衣巾夏蘚霑。
酒甔香竹院，魚籠挂茅簷。
琴忘因拋譜，詩存爲致籤。
茶旗經雨展，石笋帶雲尖。
鶴共心情慢，烏同面色黔。
向陽裁白帢，終歲憶貂襜。
取嶺爲山障，將泉作水簾。
溪晴多晚鷺，池廢足秋蟾。
破衲雖云補，閑齋未辦苫。
共君還有役，竟夕得厭厭。